Bjedrich August Bergan

Bjedrich August Bergan ( Friedrich August Bergan; * 15. septembra 1824 w Dołhej Boršći, † 16. februara 1901 w Drježdźanach) bě serbski ewangelski farar a zakitowar serbstwa.

Narodźi so jako syn Boršćanskeho wučerja Jana Bergana a wopytowaše wot 1841 do 1843 Budyski gymnazij, hdźež bě z čłonom towarstwa Societas Slavica Budissinensis. Wot 1843 do 1846 bě šuler Zhorjelskeho gymnazija a potom studowaše hač do lěta 1848 ewangelsku teologiju we Wrócławju. Wot 1848 do 1852 bě kandidat duchownstwa w pruskim Rózborku a 1852 nastupi farske městno we Wulkich Zdźarach, hdźež skutkowaše přez 45 lět hač do lěta 1898, hdyž so na wuměnk do Drježdźan poda.

W Zdźarowskej wosadźe, tehdy k Pruskej słušacej, haješe Bergan serbsku rěč a wašnja a zakitowaše serbšćinu před pruskej wyšnosću.

Přećel Handrija Zejlerja bě wot 1847 čłon Maćicy Serbskeje a wot 1897 jeje čestny sobustaw.

Narowny pomnik Bjedricha Augusta Bergana a mandźelskeje Luizy Klary, rodźeneje Kubicec (1837–1916), nadeńdźe so na Zdźarowskim kěrchowje. Jeju dźowka Margareta bě zmandźelena z Jánom Emanuelom Dobruckim.

 Literatura 
 Jan Dobrucký: Nekrolog. W: ČMS 53 (1901), str. 137sl.
 Ota Wićaz: Dopomnjenki na njeboh fararja Bergana we Wulkich Zdźarach. Předźenak 1934, str. 53sl.

 Žórło 


Kategorija:Muž
Kategorija:Rodź. 1824
Kategorija:Zemr. 1901
Kategorija:Serb
Kategorija:Ewangelsko-lutherski farar
Kategorija:Maćicar
Kategorija:Wosoba (Dołha Boršć)
Kategorija:Wosoba (Wulke Ždźary)